CHAYO อัดงบ 2 พันล้าน ลุยซื้อหนี้ ลั่นดันพอร์ตทะลุแสนล้านปี 66-67
CHAYO ปักธงปีนี้รายได้โต 25% อัดงบ 2 พันล้าน ลุยซื้อหนี้กว่าหมื่นล้าน ลั่นดันพอร์ตทะลุแสนล้านปี 66-67 จากสิ้นปี 65 บริหารหนี้อยู่ที่ 83,467 ล้านบาท
CHAYO ปักธงปีนี้รายได้โต 25% อัดงบ 2 พันล้าน ลุยซื้อหนี้กว่าหมื่นล้าน ลั่นดันพอร์ตทะลุแสนล้านปี 66-67
1 มี.ค. 2566

นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 28 ก.พ.66 ว่า ผลการดำเนินงานไตรมาส 4/65 เติบโตสูงสุดรายไตรมาสตั้งแต่ก่อตั้งบริษัท โดยมีกำไรสุทธิอยู่ที่ 86 ล้านบาท เติบโต 139.9% เพิ่มขึ้นจากไตรมาส 3/65 ที่มีกำไร 36 ล้านบาท
ขณะที่ทั้งปี 65 บริษัทฯ มีกำไรสุทธิ 274.46 ล้านบาท เพิ่มขึ้น 23.60% จากปี 64 ที่มีกำไรสุทธิ 222.04 ล้านบาท และมีรายได้ 999.21 ล้านบาท เพิ่มขึ้น 38.7% จากปี 64 มีรายได้ 720.39 ล้านบาท
ทั้งนี้เป็นผลมาจากบริษัทฯ มีรายได้จากการเงินให้สินเชื่อแก่สินทรัพย์ด้อยคุณภาพ และรายได้ดอกเบี้ยจากเงินกู้ยืมเพิ่มขึ้น ประกอบกับรายได้รวมเติบโต มาจากรายได้ดอกเบี้ยจากเงินให้สินเชื่อแก่สินทรัพย์ด้อยคุณภาพ และรายได้ดอกเบี้ยจากเงินให้กู้ยืมจำนวน 246.99 ล้านบาท และ 60.97 ล้านบาทตามลำดับ
สำหรับประเด็นสำคัญคือ รายได้จากการปล่อยสินเชื่อ ซึ่งในปี 65 บริษัทฯ มีรายได้จากการปล่อยสินเชื่อจำนวน 74.56 ล้านบาท เพิ่มขึ้น 60.97 ล้านบาท หรือ 448.64% เป็นผลมาจากการปล่อยสินเชื่อเพิ่มขึ้น โดยยอดลูกหนี้เงินให้กู้ยืม ณ วันที่ 31 ธ.ค.65 และ 64 อยู่ที่ 647.42 ล้านบาท และ 338.6 ล้านบาทตามลำดับ
ส่วนแนวโน้มปี 66 ตั้งเป้ารายได้รวมเติบโตไม่ต่ำกว่า 25% โดยรายได้หลักมาจากธุรกิจบริหารหนี้หรือซื้อหนี้มาบริหาร โดยปีนี้บริษัทฯวางงบลงทุนประมาณ 2,000-3,000 ล้านบาท สำหรับการซื้อหนี้ด้อยคุณภาพเข้ามาบริหารในพอร์ต ซึ่งคาดการณ์จำนวนไม่น้อยกว่า 10,000-16,000 ล้านบาท ซึ่งอยู่ระหว่างเจรจากับสถาบันการเงิน
ด้านธุรกิจบริการเร่งรัดติดตามหนี้สินและ Call center ตั้งเป้าปีนี้เติบโตอย่างน้อย 15% ส่วนธุรกิจปล่อยสินเชื่อตั้งเป้าปี 66 รายได้เติบโต 100% และตั้งเป้าปล่อยสินเชื่อใหม่ประมาณ 600-700 ล้านบาท โดยเน้นกลุ่มสินเชื่อมีหลักประกันราว 70-80% ที่เหลือเป็นกลุ่มไม่มีหลักประกัน
“ปีนี้บริษัทวางแผนที่จะใช้เงินประมาณ 2,000 ล้านบาท ในการซื้อหนี้มาบริหารเพิ่มเติม เนื่องจากมองว่าปีนี้แบงก์เริ่มตั้งตัวได้และคาดว่าจะมีการขายหนี้ที่ไม่มีหลักประกันออกมาในช่วงไตรมาส 1-ไตรมาส 3/66 ก็จะเป็นโอกาสให้บริษัทซื้อหนี้ที่ไม่มีหลักประกันมากขึ้น โดยจากเดิมบริษัทจะมีสัดส่วนการซื้อหนี้ไม่มีหลักประกันประมาณ 20% และซื้อหนี้มีหลักประกันประมาณ 80% แต่ในปี 66 จะปรับสัดส่วนเป็นซื้อหนี้ไม่มีหลักประกัน 30-35% และซื้อหนี้มีหลักประกัน 65%”
ทั้งนี้บริษัทตั้งเป้าพอร์ตสินเชื่อแตะระดับ 100,000 ล้านบาท ภายใยปี 66-67 จากสิ้นปี 2565 ทั้ง CHAYO และ Chayo JV บริหารหนี้อยู่ที่ประมาณ 83,467 ล้านบาท โดยคาดการณ์ว่าสถาบันการเงินทั้ง Bank และ Non-Bank จะมีการทยอยขายหนี้ออกมาอย่างต่อเนื่องซึ่งคาดว่าจะมากกว่าปีก่อน
โดยเห็นได้จากเริ่มต้นปี 66 ในเดือนมกราคมและกุมภาพันธ์มีมูลหนี้ด้อยคุณภาพจำนวน 30,000-40,000 ล้านบาทออกระบบเพื่อเริ่มประมูลขายแล้ว โดยเป็นมูลหนี้ที่เพิ่มมากขึ้นอย่างเห็นได้ชัดเมื่อเทียบกับช่วงเดียวกันของปีก่อน และทางบริษัทก็ได้ชนะการประมูลและได้หนี้เสียมาบริหารเพิ่มเติมแล้วบางส่วน